**ΑΔΡΕΑΣ ΚΑΛΒΟΣ Ωδή εἰς Πάργαν, ερμηνεία**

**Το έργο**

To ποίημα είναι απόσπασμα (6 πρώτες στροφές) από τη μεγαλύτερη σε έκταση ωδή *Εἰς Πάργαν*, την οποία συνέθεσε ο ποιητής με αφορμή την παράδοση της Πάργας στην οθωμανική διοίκηση και η οποία περιέχεται στη συλλογή *Λύρα*(1824).

[Όπως είναι γνωστό από την Ιστορία, οι Παργινοί είχαν προβάλει σθεναρή αντίσταση στον Αλή πασά και δε νικήθηκαν από τα στρατεύματα του. Η Πάργα, παραλιακή πόλη της Ηπείρου, η οποία διοικούνταν από το 15ο αιώνα από τους Βενετσιάνους, παραχωρήθηκε στη Γαλλία το 1797 και ύστερα από την ήττα του Ναπολέοντα οι νικήτριες δυνάμεις την παραχώρησαν στους Βρετανούς(1814). Τελικά όμως η Πάργα περιήλθε στα χέρια του Αλή πασά, οθωμανού διοικητή της Αλβανίας και της Ηπείρου, με ανέντιμο τρόπο: οι Βρετανοί την πούλησαν σ' αυτόν με αντίτιμο ένα σοβαρό χρηματικό ποσό και του την παρέδωσαν το 1819. Οι Παργινοί, γύρω στις 5.000, για να αποφύγουν την ατιμωτική υποδούλωση, ανέσκαψαν τους τάφους, έκαψαν τα οστά των προγόνων τους και κατέφυγαν στην Κέρκυρα παίρνοντας μαζί τους την τέφρα των οστών καθώς και τις εικόνες και άλλα ιερά αντικείμενα των ναών τους.]

**Ωδή**(< ᾂδω = ψάλλω, τραγουδώ) ονομάζεται το ποίημα που ανήκει στο είδος της λυρικής και κυρίως της χορικής ποίησης των αρχαίων Ελλήνων και έχει σταθερό στροφικό σχήμα: αποτελείται από *τη στροφή, την αντιστροφή*και *την επωδό.* Η τριμερής αυτή δομή επαναλαμβάνεται. Η έκτασή της είναι μεγάλη σε σχέση με την έκταση ποιημάτων άλλων ειδών της λυρικής ποίησης γενικά. Στη σύγχρονη ποίηση***ωδές***ονομάζονται τα ποιήματα τα οποία

*-*έχουν περιεχόμενο επικολυρικό και ιδεαλιστικό, διότι προβάλλουν σοβαρές και υψηλές έννοιες και αξίες (ελευθερία, πατρίδα, θρησκεία, ανδρεία, αρετή, καθήκον, δόξα, θάνατος κ.ά.)

-είναι μεγάλα σε έκταση

-έχουν ύφος επίσημο, σοβαρό και μεγαλόπρεπο, που φτάνει πολλές φορές στην υπερβολή

-χρησιμοποιούν επιβλητικές εικόνες και γενικώς εκφραστικά μέσα πλούσια και εντυπωσιακά·

-έχουν στιχουργική μορφή ιδιαίτερη και σταθερή (οι ωδές π.χ. του Κάλβου αποτελούνται από πεντάστιχες στροφές, που η καθεμιά τους έχει τέσσερις εφτασύλλαβους στίχους και έναν πεντασύλλαβο).

Ο Κάλβος χρησιμοποιεί για τα ποιήματα του τον όρο *Ωδαί,*επειδή ακριβώς αυτά έχουν όλα τα παραπάνω γνωρίσματα, ιδιαίτερα ως προς το περιεχόμενο. Επιπλέον, το κάνει για να δώσει στο έργο του ακόμα πιο αρχαιοπρεπή και πατριωτικό τόνο, αφού ο όρος παραπέμπει στην ποίηση των αρχαίων Ελλήνων, της οποίας η *ωδή*ήταν ένα από τα πιο δημοφιλή είδη. Εξάλλου, και οι τίτλοι των δύο ποιητικών συλλογών του (*Λύρα, Λυρικά*)έχουν σημείο αναφοράς τη *λύρα,*το κυριότερο από τα μουσικά όργανα που συνόδευαν τα άσματα της ποίησης αυτής. Κυριότερος συνθέτης ωδών στην Αρχαιότητα ήταν ο Πίνδαρος από τη Θήβα, τον οποίο μιμείται ο Α. Κάλβος.

Π**ΕΡΙΕΧΟΜΕΝΟ και ΣΤΟΙΧΕΙΑ ΤΕΧΝΙΚΗΣ**

**Θέμα**

Θέμα του ποιήματος είναι το υψηλό φρόνημα των κατοίκων της Πάργας (στις εισαγωγικές στροφές το θέμα είναι τα δώρα των θεών προς τους ανθρώπους με κυριότερο το υψηλό φρόνημα, την ελευθεροφροσύνη). Το περιεχόμενο είναι πατριωτικό και υμνητικό.

**Ερμηνευτικά σχόλια**

**στρ. α: «Το αίτημα προς τη Λύρα» Η επίκληση στη Λύρα-Μουσική/Ποίηση**

 Στην πρώτη στροφή της ωδής ο ποιητής διαλέγεται με τη Λύρα (=Ποίηση, Μουσική) και ζητάει από αυτή να τεντώσει τις χορδές της σε υψηλούς μουσικούς τόνους, για να εναρμονιστεί ο ίδιος με αυτούς και να ψάλουν μαζί, με σοβαρό και υψηλό ύφος, τον ύμνο που ακολουθεί. Επιπλέον, της ζητάει να πάρει το εκτυφλωτικό φως της αστραπής (δλδ να μετατραπεί σε λάμψη), για να βρεθεί ο ποιητής μέσα στην έκλαμψη της **έμπνευσης** («λάβε ἀστραπήν»), στην έξαρση και στη γονιμότητα του νου («ἦθος λάβε νοός»). Και όλα αυτά είναι απαραίτητα, επειδή τη στιγμή αυτή ποιητής και Λύρα-Ποίηση υμνούν μια ένδοξη πράξη («ὑμνοῦμεν ἔνδοξον ἔργον»), πρέπει λοιπόν ο ύμνος να είναι υψηλός, σοβαρός και εμπνευσμένος, ώστε να φανεί αντάξιος της πράξης αυτής.

Στη συνέχεια, ο ποιητής χρησιμοποιεί το α' πληθυντικό πρόσωπο, μέσα στο οποίο περιλαμβάνει τον εαυτό του και τη Λύρα-Ποίηση. Έτσι, παρουσιάζει το περιεχόμενο του ποιήματος ως απαύγασμα καθαρά ποιητικής έμπνευσης και ως αποτέλεσμα της συνεργασίας ποιητή-Ποίησης. Αυτό το εύρημα δίνει και κάποια θεατρική διάσταση, καθώς παρουσιάζονται δύο πρόσωπα, που «διαλέγονται» και συνεργάζονται. Το α' πληθυντικό πρόσωπο υπάρχει στα ρήματα «ὑμνοῦμεν»,«ἰδῶμεν»και στην προσωπική αντωνυμία «Ἡμεῖς».Βέβαια, χρησιμοποιείται και στα αφηγηματικά και στα περιγραφικά σημεία του ποιήματος.

**στρ. β’: «Τα δώρα των θεών προς τους ανθρώπους»**

  Μετά την επίκληση της Λύρας-Ποίησης ο ποιητής αναφέρεται στις αξίες-ιδιότητες που κοσμούν τους ανθρώπους και τις θεωρεί δώρα των θεών («οἱ ἀθάνατοι ἔδωσαν τῶν ἀνθρώπων» = οι θεοί έδωσαν στους ανθρώπους). Αυτά τα δώρα χαρα­κτηρίζονται «διαπρεπῆ»(= ξεχωριστά, σημαντικά, εξαίρετα) και «ἀτίμητα» (=ανεκτίμητα) και είναι η αγάπη, η αρετή, το «εὔσπλαχνον στῆθος» (=η ευσπλαχνία, η συμπόνια) και το «φρενῶν πτέρωμα»(=το υψηλό φρόνημα, η ελευθεροφροσύνη, ο φιλελευθερισμός), όταν η τύχη φέρνει στη ζωή των ανθρώπων απότομα μεγάλες δυσκολίες.

**στρ. γ’ – δ’ – ε’: Η πλατιά παρομοίωση**

**συντακτική εξομάλυνση:** … το νόημα εξελισσόμενο από την στρ. β’ έχει ως εξής: οι θεοί χάρισαν στους ανθρώπους δώρα … . Αμέσως μετά στη στρ. γ’ στ. 2 εισάγεται με το «όπως» Δτελική πρτ που διέρχεται από τη στρ. δ’ με το «Ημεις» και ολοκληρώνεται στη στρ. ε’. Ενδιάμεσα παρεμβάλλεται Δχρονική πρτ «όταν …φέρη» στη στρ. γ, στ. 2-5 και Δ αναφορική πρτ «ως … βράχους» στη στρ. δ’.

σχηματικά :

… όπως, όταν η τύχη εις τα κρημνά του βίου της αμάξης πλαγίαν την ορμήν φέρη·

Ημείς, ως τας κλαγγάς\* εις τα σύννεφα αφίνει ο μέγας αετός και εις τα βαθέα λαγκάδια αφρούς και βράχους·

Oμοίως υπερπετάξαντες,\* μακράν οπίσω ιδώμεν την οργήν των τροχών από τυφλάς ηνίας\* διασυρομένων.

Δτελική πρτ

Δχρονική πρτ

Δαναφορική πρτ

Στις στροφές δ' και ε' παρουσιάζει ο ποιητής μια πλατιά-σύνθετη παρομοίωση, για να προβάλει το υψηλό φρόνημα που έδειξαν οι Παργινοί στη μεγάλη δοκιμασία τους. Αναλύοντας την παρομοίωση ως εκφραστικό μέσο, σύμφωνα με τα επικά πρότυπα, έχουμε:

1·**το αναφορικό μέρος** (την εικόνα), που εισάγεται εδώ με τη λέξη *ως*(όπως ο μεγαλόπρεπος αετός πετάει ψηλά και αφήνει τις οξείες και διαπεραστικές κραυγές του στα σύννεφα, στα βαθιά λαγκάδια, στους αφρούς των κυμάτων και στους βράχους)·

2. **το δεικτικό μέρος** (την αφήγηση), που εισάγεται εδώ με τη λέξη *ομοίως*(έτσι και εμείς πετώντας ψηλά ας δούμε μακριά πίσω μας τους οργισμένους (=ορμητικούς) τροχούς της *άμαξας*που φέρνει συμφορές, καθώς τη σέρνουν άλογα με τυφλά χαλινάρια και την οδηγούν στον γκρεμό· και με αποκωδικοποίηση του μεταφορικού λόγου: με την ίδια περηφάνια και το υψηλό φρόνημα, πετώντας ψηλά ας αφήσουμε μακριά πίσω μας τη συμφορά που έφερε στη ζωή μας η τυφλή τύχη)·

3. **τον κοινό όρο***ανάμεσα* στην εικόνα και στην αφήγηση, ο οποίος είναι το υψηλό φρόνημα (η περηφάνια, η αξιοπρέπεια, το ελεύθερο φρόνημα).

Πέρα από την ανάλυση της πλατιάς-σύνθετης παρομοίωσης έχουμε να παρατηρήσουμε  
τα ακόλουθα:

α. Η παρομοίωση ξετυλίγεται σε τρία χρονικά στάδια, που είναι: (α) το παρελθόν (υπερπετάξαντες), (β) το παρόν (διασυρομένων) και το μέλλον (ιδώμεν).

β. Οι εικόνες που συνθέτουν την παρομοίωση είναι μια οπτικοακουστική και κινητική, η οποία είναι και κυριολεκτική (ο αετός που πετάει ψηλά και αφήνει τις κραυγές του) και μια οπτική και κινητική, η οποία είναι μεταφορική (η άμαξα που την παρασέρνουν άλογα με τυφλά χαλινάρια και την οδηγούν στον γκρεμό).

γ. Η πλατιά αυτή εντυπωσιακή και παραστατικότατη επική παρομοίωση είναι ένας εντυπωσιακός ποιητικός τρόπος για να προβάλει ο ποιητής αυτό που αξιολογεί ως το πολυτιμότερο δώρο από όσα έδωσαν οι θεοί στους ανθρώπους, την ελευθεροφροσύνη.

**στρ. στ’: επίλογος-ο νους του ανθρώπου πρέπει να είναι προσηλωμένος στην ελευθεροφροσύνη**

**Ο στόχος του ποιητή (προθετικότητα)**

Στόχος του ποιητή στο απόσπασμα της ωδής είναι να εξάρει το υψηλό και  
ελεύθερο φρόνημα των Παργινών (για τους οποίους θα γίνει λόγος στη συνέχεια της ωδής).

**Γλωσσικές και υφολογικές παρατηρήσεις**

Όπως σε όλες τις ωδές του Κάλβου η γλώσσα είναι ιδιότυπη και πλαστή, μάλλον επιφανειακά αρχαιοπρεπής, γι’ αυτό θεωρήθηκε αντιποιητική. Αυτή η ιδιοτυπία συνίσταται κυρίως στο ότι ο ποιητής χρησιμοποιεί πολλούς γραμματικούς τύπους και λέξεις της αρχαίας ελληνικής (σοβαρόν, νοός, πτέρωμα, της αμάξης, ημείς, υπερπετάξαντες, αγλαά κ.ά.), ενώ παράλληλα χρησιμοποιεί λέξεις και τύπους της νεοελληνικής (αφίνει, λαγκάδια).

Ως προς το λεξιλόγιο, είναι αξιοπρόσεχτη η χρήση πολλών ουσιαστικών που εκφράζουν κυρίως έννοιες υψηλές (ήθος, νοός, έργον, αγάπην, αρετήν, φρενών πτέρωμα κ.ά.), ενώ χρησιμοποιούνται με τρόπο πληθωρικό και επίθετα, που δίνουν ιδιαίτερες σημασιολογικές αποχρώσεις στα προσδιοριζόμενα ουσιαστικά.